《寄宽堂赵左藏》
宋代·释居简

玉壶饮湖渌，决眦连云根。霜蟾驾飞辙，万顷秋不痕。

怀哉壶中仙，弗鉴行潦浑。一衿洞冰澌，三舍祛尘昏。

玉盌勺冷瀣，琼佩经芳荪。剩撷书传香，鲜腾水花芬。

爱闲受远次，负郭成荒村。广文饭不足，北海酒满樽。

弗春长熙熙，弗约常存存。气馁贵益贱，道在卑逾尊。

安知忘情地，岂在炙手门。只与白鸥说，莫与俗子论。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。